**ŐSZ**

Válogatás a …*nemcsak úr ír*…szakkör első félévi tematikus terméséből

**Pintér Laura**

*Semmi*

A sötét estében hazafelé tartok.

Összehúzom magamon a kabátom,

és körbekémlelek a Semmiben:

Az indiánnyár helyét átvette

az ódon, kegyetlen november.

Leszállt a köd. Annyira sűrű,

hogy a saját gondolataim

sem látom tőle. Kezemben egy

gyűszű;

azt szorongatom, hogyha

egyszer véletlen elfelejtem,

akkor is tudjam: még létezem.

Láthatatlan kínjukban a

fák is üvöltenek. Egy ide-oda

vergődő lomb eltakarja a

házunk,

És csak az jár a fejemben,

milyen jó neki,hogy megunt

leveleit oly könnyen levetheti.

Kinyitom a kaput,

Odalépek a szeretett

ablakhoz, s homlokom a

jéghideg üvegnek vetem.

Bent a kályha lángja remeg,

de érzem, ha innen, kintről

fújnék, akkor is elaludna, olyan

félénk.

A kerítésre omló faágak

intésétől kísérve

megkerülöm a házat,

S már a kilincsen a kezem,

mikor még egyszer visszanézek..

Az avar reszket, fölötte

a pocsolyában ugráló gyerekek

szellemre remeg.

**Imre Ábris**

*szekvencia*mentősök a nyílttörést ragtapasszal  
egykedvűen figyelnek  
a rángatózásod miatt úgy tűnik,  
mintha a betonra tapadt nedves leveleket  
piszkálnád a cipőd orrával  
de fogják kerékbetört végtagjainkat  
és a hordágyra pakolják egytől egyig.  
folyton a körmödet rágod.  
rozsdás hajvégeid letörten csörömpölnek az utcavégeken.  
csak a vízfoltos járdaszigetek trágár erezete bánt.  
hogy túl groteszk ez a délután  
ahhoz, hogy épp legyen.

felszeded sármintás bőrödet,  
mint ahogyan a hűlő puding megszilárdult felső rétegét szoktad.  
aztán állunk az avarban,  
ahogy a bokánkon kifér  
és nem fog zavarni,hogy hidegek a kabátok  
mert szorítod a karmazsin piros pulóveredet  
és sebesre harapdálod  
a szomjúságtól kicserepesedett szádat.  
amíg az összes körmöd beszakad.  
lassan elkeveredünk a mocsokban.

**Sahin-Tóth Sára**

*Tétova avar*

Tétova avar darabka kavar arra meg ott,

  kunkorodik az eddig sík kacs, bongyor a gyönyör :

  vörös, bordó, szálló, szuszogó - legott

  Rohad minden.

Hazugságában minden tétova és tudatlan.

  Bambuló lények bambulnak napokat nap után.

  A szomszéd bácsi téli fagyit vett és megint hordja a

  kockás kabátját.

Belátta mindenki? Jöhet?

Akkor most nézz fel, éld át a múlást!

  A táj ég,

  a park mintha lángolna,

  az avarra mászik egy tétova leguán és bekapja.

*Ilyenkor a legjobb ülni*

Ősz, birsalmaillatú lehellel szállj bele a sötétedésbe!

Gyantázz szelet, sétálj nagyot, ugorj hassal a szőlőprésbe!

Áradj szerte!

Sétálni indultunk a ködbe, hogy átöleljük a fa kérgét,

Rugdostam a kavicsokat, míg el nem értük az erdő mélyét,

Nedves földre ülök.

Rebbenő kezedhez a füstszag hozzáér távolról,

Magadhoz engeded az érzést a csíkos pulcsidban mikor meglátod

Csíp a levegő.

Reggel az úton tágak a pupillák és ragadósak a kezek.

Miért somolyogsz a kapucnidban a havat várva?

Lépj bele a pocsolyába!

Férges lelked sárgás-barna, Ősz!

Sövényed leszárad, s elmész.

Kullancs vagy!

* **Búzás Boglárka**
* *Jól áll neked az Ősz*

Még a párás, nyári szellő fúj,

De már szeptember van... Tudom.

Tegnap már csak a sápadó napfény

Csillant meg napszítta hajadon.

Figyelem, ahogy a smaragdos,

Öröklétű fák álomra készülődnek.

Nyárkék szemeiddel követed az

Első elhulló levél útját.

Koporsóban. Elfeledve.

Mostanában a hűvös, októberi szél

Mosolyt fest és fagyaszt neked.

Arcod kipirul és pulcsiban dideregsz.

Nike cipőd alatt elvesznek a levelek.

Lassan bíborbarna hálóköntöst ölt

Az ősz, szürke takaró alá bújik.

Ritkás lombok alatt sétálsz el,

El messze, el tőlem.

Sötétségben. Töredezve.

Már a legyőzhetetlen tornádókkal,

Szívembe égett képekkel küzdök.

Kék kabátban sétálsz keresztül

Az én makacs novemberemen.

Az Ősz az ágyban forgolódik,

Várja a ragadós-rózsaszín álmokat.

Jól állt neked az Ősz…

Szürkén somolygok.

Emlékekben. Raboskodva.

**Mach Berta**

*Otthon*

A rozsdamart ereszcsatornáról

csöndesen csöpög a koszos eső.

A hideg alattomosan kúszik

be a kabátom alá. Didergek.

Már csak a nyirkos járdaszigetek

trágár erezete bánt. Elég volt!

A kulcsok elvesztek a táskámban.

Belépek a lakásba, ledobom

az utcai maszkot és a szatyromat.

Csörömpölve esik le a földre.

Kávé. Rögtön a konyhába megyek.

Gyorsan áthaladok a nappalin.

A szanaszét szórt kottapapírok

mindenhol ott vannak. Vagy repülnek.

Kávé. Közben a macska odajön.

Megcirógatom kis vörös fejét.

Figyelem az ablakon lefolyó

vízcseppeket. Versenyeznek velem,

egymással, mindenkivel. Veled is.

A gondolataim csaponganak.

A forró radiátornak dőlve

ingatagon roskadok a földre.

A nagy csendben Shakespeare idézetek

járnak a fejemben, majd elalszom…